Chaypi tiyarka shuk apunchi José shutiyu Arimatea llaktamanta.
Payka Jesusta kirik runa karka.
Chasna kashpanpas mana munarkachu nima pi yachananpa apu masinkunata manchashkanrayku.
Chay runaka Pilatoma rirka tapunanpa Jesuspa aychanta allarishka urku uchkupi churashpa tapananpa.
Pilatoka arí nishpan Jesuspa aychanta apak rirka churashpa tapak rinanpa.
Chay fariseo Nikodemopas Joseta yanapak rirka.
Paymi karka maykanmi shuk tutapi Jesuswa kwintananpa shamurka.
Chay runaka paktashpan kimsa chunka kilo parti mishkinlla asnak yapa chaniyu wikita apamurka.
Chay wikika mirra kaspipa áloe kaspipa wikinwa chapurishka karka.
Chaypi Joseka Nikodemowa Jesuspa aychanta chay wikipi armachishkan ñañu llachapawa wankurkakuna.
Chasna ñukanchi israel runakuna wañushkakunawa rurapayanchi chaymanta urku uchkupi churashpa tapananchipa.
Jesusta kruspi klabashkankuna parti tiyarka shuk chakra tarpu kaspikunawa.
Chay chakrapi tiyarka shuk urku maypimi shuk parti allarishka karka wañushkakunata churashpa tapananchipa.
Mushu uchku kashpan chaypi manara wañushkakunata churahurkakunarachu.
Jesús wañushkan mayanllapi kashkanrayku chaypi utkalla paypa aychanta churashpa taparkakuna,
atun samananchi puncha ña kallarinan kashkanrayku.
Samana puncha kayantima manara alita pakarihushpanra Magdalamanta Maria rikunapa rirka Jesuspa aychanta urku uchkupi churashkankunata.
Chaypi paktashpan rikurka churashkankuna punku atun rumiwa taparishkaka anchuchirishka kahushkata.
Uchku ukuma illata rikushpan kallpa shamurka rimananpa maypimi Pedro ñukapas Jesuspa yapa yuyashkan runan kahurkanchi.
Chaypi ñukanchita rimarka:
¡Ñukanchita yachachikpa aychantami churashkankuna uchkumanta apashkakuna!
Kunanka manami yachanchichu maypimi churashkakuna.
Chasna rimashkanta uyashpanchi Pedro ñukapas kallpa rirkanchi Jesuspa aychanta churashkankuna uchkuma.
Ishkanti parihu kallparkanchi.
Ñuka Pedromanta ashwan sinchita kallpashpayni puntiru paktarkani.
Chay churashkankuna uchkupi paktashpayni kumurishpa punkunmantalla ukuma rikurkani.
Payta wankushkankuna llachapallata rikurkani.
Washaynilla Pedropas paktamurka.
Payka ñukata pasamuwashpan Jesuspa aychanta churashkankunakama yaykurka.
Chaypi paypas Jesusta wankushkankuna ñañu llachapallata rikurka.
Chaymantapas rikurka Jesuspa umanta wankushkankuna llachapata.
Manami chay shuk wankushkankuna llachapawa pakta karkachu.
Shuk parti kahurka suma alicharishka.
Chasna Pedro churashkankuna uchkupi yaykushpan ñukapas yaykurkani.
Jesusta wankushkankuna llachapata aychan illata rikushpayni kawsarishkanta kirirkani.
Chay uras manara asirtarkanchirachu Yaya Diospa ñawpa killkachishkanta:
Payka wañushkanmanta kawsarinan tiyan nishpa.
Chayta rikushkanchiwasha chay wasimallatata kutirkanchi.
Pedro ñuka Jesuspa aychanta churashkankuna uchkuma kallpa rishpanchi Mariaka washata katimurka.
Ñukanchi kutishpanchi payka uchku mayanpi kaparishpa wakashpa kiparirka.
Chasna wakahushpan kumurishpa ukuma rikurka.
Chaypi rikurka ishkay angelkuna yura churarishkakunata.
Maypimi Jesuspa aychanta churarkakuna chaypi tiyarishka kahurkakuna.
Shukka uman parti tiyahurka,
shukka chakin parti.
Chaypi chay ishkay angelkunaka payta tapurkakuna:
¿Imaraykuta wakahunki?
Payka aynirka:
Apashkakunami ñukanchita yachachikpa aychanta.
Mana yachanichu maypichari churashkakuna.
Chasna rimashpan tikrarirka.
Chaypi shuk runata rikurka.
Mana yacharkachu chay runa Jesús kananta.
Chaypi Jesuska payta tapurka:
Pani,
¿imaraykuta wakahunki?
¿Pitata maskahunki?
nishpa.
Payka chay tarpu kaspikunata kuyrak runa kananta yuyarishpan payta rimarka:
Turi,
kan paypa aychanta apashpaykika rimaway maypimi churashkanki,
chaymanta apak rinaynipa.
Chaypi Jesuska shutinpi rimarka Maria nishpa.
Shutinta uyashpan alita tikrarishpan rikurka.
Jesusta riksishpan hebreo shimipi rimarka:
Yachachik,
kanchu kanki nishpa.
Maria makinta apik rishpan Jesuska payta rimarka:
Kachariway.
Mana arkawaychu Yayaynima rinaynipa.
Manara payma rishkanirachu.
Kanka riylla,
wawkinikunata rimakriy Yayaynima ña rina kahushkaynita.
Ñukapa Yayaynika kankunapapas Yayaykichimi.
Ñukapa Yaya Diosnika kankunapapas Yaya Diosnikichimi.
Chasna Jesuspa rimashkanta uyashpan chay Maria Magdala llaktamanta warmika ñukanchi Jesuspa runankunata rimak shamurka payta rikushkanta.
Chaymantapas ñukanchita rimarka Jesuspa tukuy rimashkanta.